title: Guirlache
text: O guirlache ye un lamín feito basicament de almendras y carambelo solidificau tipico en os países de l'antigua Corona d'Aragón: Aragón, Catalunya y o País Valenciano.
  
  Historia 
  Asociau a os turrons, que tienen un orichen arabe y meyeval, ye muit parellano a o nougat provenzal, un lamín feito con nueces u almendras y miel. O suyo nombre procede d'o francés "grillage" (turrau) y fue popularizau por os franceses en a Corona d'Aragón a partir d'o sieglo XIX.
  
  Elaboración 
  Encara que como en muitas recetas tradicionals muit estendilladas pueden trobar-se variacions locals, a suya preparación basica consiste en fundir zucre con agua dica formar una pasta de carambelo a la que s'adhiben almendras. En atras recetas s'indica que en iste inte tamién se i fique una mica de suco de limón y una mica de miel u bien se puet sustituyir o zucre dreitament por a miel. Dimpués de rechirar-lo en a sartaina mientres bells menutos s'estendilla sobre una superficie antiadherent u en un molde apropiau y se'n deixa enfriar. S'ha de minchar fredo.
  
  Consumo 
  O guirlache s'usa tanto como dulce nadalenco u de tot l'anyo asinas como pa reyalizar construccions sobre tartas u d'ingredient en atros postres. Debiu a la suya composición resulta un alimento hipercalorico, con muitas propiedatz positivas pero desaconsellau en caso de padeixer bells trastornos u malautías como diabetes, restrenyimiento u obesidat.
  
  Ingredients 
  
   Una parti de zucre.
   Entre meya y una parti d'almendras. Pueden emplegar-se atros fruitos secos como pinyons, avellanas u cascagüetz.
  
  Opcionalment:
  
   Augua pa fer o carambelo si bi ha periglo de cremar o zucre.
   Miel pa adhibir u sustituyir a o carambelo.
   Suco de limón.
   Anises de confitería.
   Chicolate fundiu pa adornar u cubrir.
  
  Se veiga tamién 
   Crocant.
   Turrón.
  
  Vinclos externos 
    Receta de guirlache de Zaragoza
    Receta de turrón de guirlache
    Receta de guirlache d'Alcoy
  
  Gastronomía d'Aragón
  Gastronomía de Catalunya
  Lamins